**MEDIJACIJA U ŠKOLSKOM OKRUŽENJU**

Autor: dipl. soc. pedagoginja Danijela Simončić Brigljević,

Slika na kojoj se prikazuje osoba, ud, žiža, čavao

Opis je automatski generiranU školskom okruženju svakodnevno se javljaju sukobi. Sukob je sastavni dio našeg života, sam po sebi nije ni pozitivan ni negativan, no posljedice sukoba mogu biti pozitivne ili negativne ovisno o načinu kako ga razrješavamo ili ga uopće ne riješimo. Pozitivne posljedice sukoba su situacije u kojima on uzrokuje pozitivnu promjenu, uključene u sukob potakne na razmišljanje o sebi i drugima te doprinosi razvoju odnosa.

Medijacija je proces u kojem treća neutralna i nepristrana osoba, pomaže sukobljenim stranama da na kreativan i aktivan način riješe sukob, odnosno da dođu do rješenja koje je prihvatljivo i jednoj i drugoj strani. Medijacija je dobrovoljna, povjerljiva i strane u sukobu su jednake. Proces medijacije vodi medijator koji mora biti prihvaćen od obje strane, a izuzetno je važno da je nepristran, ne sudi, da poznaje sebe, svoje predrasude, okidače, da je vješt u aktivnom slušanju. Osobe u sukobu su odgovorne za sadržaj, a medijator je tu da im pomogne da prepoznaju svoje pozicije, interese i potrebe i da pronađu zajedničko rješenje.

Sam proces medijacije sastoji se od nekoliko koraka. Na početku svaka strana priča svoju priču, zatim se određuju pozicije, interesi i potrebe te kad se one osvijeste predlažu se rješenja, raspravlja se o njima i postiže se sporazum.

Školska i vršnjačka medijacija omogućava nenasilno rješavanje sukoba, jača osjećaj samopoštovanja i vrijednosti kod učenika, kao i osjećaj osobne odgovornosti, doprinosi uočavanju pozitivnih osobina kod drugih, razvija međusobno povjerenje, a ako medijaciju provode vršnjaci, međusobno se svi bolje razumiju, nema pritiska autoriteta, podržava se atmosfera suradnje.

Razlika između školske i vršnjačke medijacije je u samom načinu provođenja i tko provodi medijaciju. U školskoj medijaciji to su odrasle osobe s certifikatom, mogu je provoditi i među djecom, nastavnicima, roditeljima, drugim osobljem u svim kombinacijama, dok vršnjačku provode djeca koja su prošla trening za vršnjačkog medijatora. Osim samog procesa medijacije s učenicima je potrebno kontinuirano provoditi radionice koje razvijaju komunikacijske vještine, empatiju, upravljanje emocijama i razumijevanje sukoba. Prepreke u korištenju medijaciju u školi vezane su uz vrijeme provođenja, medijacija nekad može trajati 15 min, a neka je potrebno i više susreta, zatim uloga autoriteta, nerazumijevanje ili umanjivanje sukoba te predrasude prema određenoj djeci.

U našoj grupi redovito se provode radionice i dramske vježbe koje jačaju kompetencije za rješavanje sukoba, a sukobe, koji su vrlo rijetki, rješavamo medijacijom.